정조 24년
庚申閏四月十三日辰時上御熙政堂抄啓文臣親試大臣備局堂上引見入侍時行左承旨李書九右承旨徐有聞左副承旨洪樂游右副承旨趙弘鎭同副承旨曺錫中假注書呂東植事變假注書韓耆裕記事官金珍恪記注官承膺祚左議政沈煥之右議政李時秀行上護軍李秉鼎刑曹判書李得臣知訓鍊院事徐有大行護軍申大顯李得濟李漢豐執義曺允遂副校理張至冕以次進伏試官原任直提學領議政李秉模檢校直提學徐龍輔李晩秀原任直提學鄭大容檢校直閣沈象奎率抄啓文臣入就拜位訖樂游讀奏入門單子入門十五人讀未畢上曰文臣中稱病不入來者內閣何可入稟乎今世金姓之以箕爲行者其所畏愼宜倍他人凡在竭蹶趨走之道人一步則己當二步今則與是相反今日親試卽渠出脚之初則焉敢稱病肆然不入乎此辛丑設選以後所未有之事小人之澤猶云五世而斬則寸數旣遠者雖無可論聞其文學不能優如而遽然入選故固不無致慨之端若以不文之故因以爲退步之計則但當曰不文而已有何難强之病而偃然在家無難稱頉乎渠之所以不入之故予亦有所揣知矣大抵義理無古今之異而予於事關莫重莫大處務盡精微必用斬釘截鐵之法不敢一毫放過則況於古義理尤有重焉在先朝則事關聖躬故自上或有寬大之典群下之爭難固其宜矣在今日朝廷則事體自別不但爲諸臣之公憤私讎而已則予所以闡明此義理者靡不用極當今師道在上之時爲今日臣子者固無敢容喙於其間一有所云其將如何此正如升高必自卑行遠必自邇必也先從今義理講明遵守然後始可以有光於古義理矣卿等且聽之若使渠輩曉然知義理之不當如是則豈至此境乎此所謂及陷乎罪然後從而刑之不能使之預知者是誰之責也向日疏儒之所欲陳請云者卽是己爲之事而冠儒服儒之掌議至書謹悉近日所謂論義理者類皆如此此皆出於不能預知而然矣今日擧措豈是如渠之幺麽新進所可獨辦者乎意者有長其惡者存焉眞所謂賊夫人之子也固當卽地拿處而赦令纔過務從寬典如尹夔欽者以初問承款之故亦不加刑今日之姑爲參恕蓋亦以今時之異於他時故也且非獨爲渠也今日應試之諸文臣皆他日之爲公爲卿者當此試藝之初不欲爲不好光景故姑且忍之而以予好意慮或有偏技者長於此而短於彼不得盡其才多出各題俾爲從願構成之地故昨夜命寫不能交睫亦可見予作成之苦心渠之懸病尤豈不萬萬無狀乎此事且置之此莫非近來俗弊中出來無論京外紀綱不嚴貪風日熾爲下官而凌踏上官以守令而反詈道伯若此不已幾何不至於楚子之問鼎而甚至於監司推捉公兄而防報不送者亦幾何不至於思晟之方命乎其始雖小其漸甚大此聖人所以謹之於微而朝廷之不尊百隷之怠慢滔滔皆是則此予之夙夜憂悶而懍惕者也俗談曰見裨將而知監司朝廷之有廟堂亦猶是也則予安得不有望於卿等之對揚而致慨於卿等乎雖以各營門言之將臣擧行之多不成說者亦豈非都提調之責而文從事設置之法亦將焉用無論彼事此事皆由於今人之弊習不知畏之一字纔出閤外便異登筵之時自闕外而城外自城外而江外以至於鄕外之遠則漸漸怠惰畢竟至全無忌憚之境尙何論不違顔咫尺底道理乎齊之以禮固是爲治之經法而三代以下亦不得不齊之以刑刑之於爲治固末也苟欲使之懲畏則亦有不得已而用之者矣予於乙卯以後以矯俗之政一反其道竊庶幾君子道長而世敎俗尙有一新之效矣以今觀之反不知比前有勝誠可歎也誠可悶也以予否德衛武公九十抑戒雖不可擬議蘧伯玉五十覺非竊欲勉焉而豈或以一副規模爲渠一人而一毫撓改乎渠之抄啓從當減下而今日則必欲使之製遣而後已承旨須催促入來也樂游承命分付回奏曰今方來待闕外不爲入來云矣上曰檢校直閣出去以筵敎分付而任渠爲之也象奎承命出去試官率諸文臣行四拜禮訖秉模等以次陞殿進伏上曰次對爲之秉模曰縷縷嚴敎皆是臣等不善對揚之致事當逬出胥命而亦有不敢至於次對則尤不敢爲之矣上曰何傷乎卿言過矣此等事不言於卿等而向誰責之乎處今之世爲今之事亦覺惱矣惱之一字固是俚諺而不得已用之每見此等事不覺膈火之添加渠之稱病是何事也未知以姓金之故然乎以行箕之故然乎事有微細而不可闊略者本事雖小有關義理故不得不如是縷縷矣在前則朝著之間元氣充實故不待自上提敎而義理自明今則元氣漸衰人物漸降義理有日晦之慮安得無今日之辭敎乎予固不及先朝聖德萬萬安敢期望於建極之治而亦豈但以無益之空言爲調劑酸鹹之計乎蓋建極云者卽皇建其極之謂也極之爲義如屋極北極之極乃是至善極盡處也今予一副義理亦自有至善極盡處而下之所以對揚者乃如是豈不慨然乎有聞曰金箕殷屢度催促終不入來云矣上曰俄者下敎不爲詳傳而然乎象奎曰果以下敎嚴飭而終不入來矣上曰豈可以嚴飭而止乎何不以筵敎一一分付也更須出諭象奎承命出去敎秉模曰其文則果爲不足而卿以首相適爲主選故有所云云而卿之自引誠爲過矣次對須卽爲之也秉模曰臣旣不以見職自居故不敢依例問候至於廟務尤非所敢仰對者矣上曰過矣以今廟務非卿伊誰煥之曰抄啓主選雖是領相向筵下詢時臣以某某當入之意歷數奏對而金箕殷亦在其中臣實聾聵不知其人所存之如何此莫非臣之罪也秉模曰臣豈以下敎爲自引之計而以若罪負實不敢以見職自居矣上曰卿旣是首相故雖有言及而亦非深引之事也不爲問候尤豈不過乎次對須卽爲之也秉模曰廟務則別無可奏者且未及商量當從後稟處而問候卽大臣之常例尤不敢晏然爲之矣命龍輔進前下御題龍輔讀奏科講策問擬宋群臣賀學者爲文多務對偶孫舜欽穆脩爲古文歌詩一時豪俊靡然從之表歐陽子之功爲多賦今韓愈詩限午時命懸題訖敎曰試所承旨出去各題中從自願錄入也樂游承命出問還入上曰各題自願各爲幾何樂游曰策四人表三人賦七人詩一人矣上曰諸文臣各以其所捷科之文製進而亦須從其所長毋取易作之意更爲分付而初次試藝與他自別使之一一各坐其中自儒生時稔知工程者外出坐前庭舊選則竝坐於臺上淸涼處試所承旨及禮房承旨同爲檢飭也有聞樂游承命出去晩秀曰金箕殷今方來待於闕外云當爲招入乎上曰雖招入亦將焉用任渠爲之也上曰大臣之尙不問候豈不過乎秉模曰臣固萬萬惶悚而屢承聖敎亦不敢一味辭巽矣仍奏曰日候頗熱而許久臨殿聖體若何上曰一樣矣秉模等曰寢睡水剌之節何如上曰數日來有左臂麻木之證今則少愈矣日前一霈之後尙有惜乾之歎此際雨澤方切顒企矣秉模曰目今雨澤雖未浹洽亦不至過用聖慮矣秉模等曰王大妃殿氣候何如上曰一樣矣秉模等曰惠慶宮氣候何如上曰一樣矣仍命就座上曰試官則先退諸宰奏事也龍輔曰武監察履歷定式之後訓鍊正副正係是兵批之窠本不拘於資級高下直爲備擬而至於軍器正卽吏批之窠正三品官之降擬六品雖異常例如或拘於此規不得通融備擬則軍器正一窠將無遷轉之路事甚可悶此後監察差出時軍器正亦依訓鍊正例勿拘擬望似好故敢此仰達矣上曰依爲之出擧條晩秀曰鑄字所卽御定冊子編印之所當初設置式遵太宗朝故事體貌之不輕事勢之難闕比之芸館尤有重焉而春桂房直所次第入接之後本所不可無移設之處若得弘化門右邊翼廊之儀仗庫大廳東北衛將所御營軍番所合十許間則僅可容接而儀仗則敦化門左右翼廊本是儀仗分置之所移此合彼事甚便好東北衛將所則本無定處曾已屢遷藏書閣行閣亦合移接入直軍則數旣不多或移住於宣仁門近處或分接於銅龍門直所以此分排別無掣礙之端而事係公廨換移軍兵去就不得擅便敢此仰達矣上曰依爲之移接時令兵曹請出標信可也出擧條晩秀曰春坊同爲入接於鑄字所而桂坊則權接於考文館舊衛從司矣今則鑄字所將爲移接於儀仗庫大廳桂坊直所使之入接於春坊東行閣何如上曰依爲之出擧條命臺諫進前允遂曰三司合啓兩司合啓以諫院不備不得仰奏憲府則無傳啓矣上曰何可每每無一言而退乎允遂曰臣不敢以言官自處而竊有區區所懷敢此仰達矣唐臣韓愈之言曰諫官雖卑與宰相等宰相尊行其道諫官卑行其言言行道亦行其責畀之重有如此者矣竊觀近日以來諫官之失職亦已大矣目下當言之事謂之以便屬禁令月前已允之啓謂之以惟俟處分官師之規稱以苛細而不言民國之弊稱以陳腐而不論進參賓筵充其位而已趨簉臺廳傳故紙而已旣不得出言論事少效一日之責則又不得不逡巡退步或呈病而以違傲爲事或避嫌而以遞罷爲期奉除旨則謂之曰苦銜來逼承遞命則謂之曰濕衣始脫凡爲今日之臺閣者擧皆圖免之不暇國家之設置諫官豈亶然哉此莫非如臣疲劣者不能自重之致竊以爲朝廷之待臺閣亦有所未盡而然也若使居其職任其責者峻其選而卑微者不敢與於通擬重其任而庸碌者無所逃於譴何公議在於下而不出於上國論伸於法而不屈於私則臺閣之上始知有諫官之重而入此選任此責者亦必有感激淬勵思所以圖報者矣繩愆糾謬之風激濁揚淸之論固不可以責之於人人而其將有懷者必陳無言者自縮必不如今日之隨行逐隊自歸於不職之科矣臣謂殿下念臺職之不同庶僚察言路之有關元氣從自今亟命選部必擇有地望敢言論之人委任責成以尊朝體以重臺閣宜矣上曰依爲之出擧條允遂曰近來名分之紊而無別紀綱之解而不振雖出於世道汚下俗習渝靡之故而苟究其源未必不係於臺閣之不得職其職也不但諍是非於殿陛之上論得失於官師之間將以正風勵俗使不得賤而妨貴卑而凌尊四維由是而必張五品由是而必遜其責任之意顧何如也在昔先正臣趙光祖爲都憲也男女分路閭井安堵至今傳之爲美談而今則不然其責不過爲傳啓分臺而已顧彼霜臺便作無官之空廨則反不如該司各曹之鎭日卯酉竝與風聞而擔却一邊民庶何所畏戢風俗何所糾正街路之上變怪迭出閭里之間僭猥成習不知名分之爲何物紀綱之爲何事此豈不懍然而寒心也哉臣謂自今爲始嚴其掄選重其責畀使之隨時赴坐凡係風化之所關者大則關聞而處之小則懲治而勵之以爲正名分立紀綱之地宜矣上曰爾言甚好而得其人然後徐議復舊赴坐之制可也出擧條煥之曰臺臣之言好矣此臺臣地處固好且是曾經玉堂之人苟欲修擧當從自家始而先自臣等若能董率群僚糾正風俗則下自民庶自當有畏戢之效豈可專責於臺臣之赴坐乎命次對先退有聞進奏曰金箕殷雖已入來以被罪爲期不欲以抄啓製進云矣上曰雖非抄啓亦有文臣製述任自爲之也渠之所守果是當然之事則雖溝瀆微量亦豈不欲成其美而似此不率敎之習予所深惡必欲使之率敎而後已渠輩必不知今世之一副治規而然眞所謂自批其頰者也無論某題從自願製進後出去事更爲嚴飭也仍敎曰試所承旨留在殿庭待捧券畢入後出去也仍還內承史以次退出